Sandstorm verswelg Chinese dorpLugfoto van die sandstorm in Linze in Gansu, China (25 April 2021) (Foto: STR/CNS/AFP/China Out) ŉ Oorweldigende muur van sand het fabrieke en woonstelblokke bedek in die noordwestelike Gansu-provinsie in China te midde van seisoenale sandstorms in die land wat lugbesoedeling en verkeersongelukke veroorsaak. Lugfoto’s wys ŉ apokaliptiese toneel waar ŉ wolk geel stof Sondag Linze in Gansu bedek. Staatsmedia CCTV het berig verskeie motorongelukke het in die provinsie plaasgevind weens swak sigbaarheid. Meteoroloë het inwoners gewaarsku om binnenshuis te bly en hul vensters dig gesluit te hou. Nog storms word Dinsdag in die noorde van China verwag. China word elke lente deur enorme sandstorms geteister waar sand van die Gobiwoestyn waai tot by stede so ver weg as Shandong aan die ooskus. ŉ Sandstorm in Maart in Beijing het rekord lugbesoedelingsvlakke getref. Dit was die ergste sandstorm in ŉ dekade om die hoofstad te tref. Dit verhoog die hoop dat daar ŉ natuurlike grens gebou sal word deur middel van intensiewe boomplantingsveldtogte in ontbosde dele wat as die “groot groen muur” bekend sal staan. Beijing het verlede jaar gesê hy verwag swakker en minder sandstorms in die noorde van China as gevolg van sy herbossingspogings.